Den rekordstore gullklumpen funnet i elva Gisna har blitt undersøkt ved NGU. Nå håper både geologer og gullgravere at de er et steg nærmere å finne kilden til gullet.

Gullgraver Marius Frang fant den rekordstore gullklumpen på 34,9 gram i elva Gisna i Rennebu. Den har nå blitt undersøkt med elektronmikroskop av geologene Lars Olsen og Henrik Schiellerup ved Norges geologiske undersøkelse.

– Vi har funnet mikroskopiske algefossiler i avleiringene på gullklumpen, som indikerer at den har ligget lenge i et surt vannmiljø etter at den løsnet fra berget. Vi har tidligere analysert et annet gullfunn i Gisna, som også hadde de samme algefossilene. Dette indikerer at gullklumpene kan stamme fra samme kilde, trolig i nærliggende berggrunn, før de har blitt vasket ned i elvegrusen, sier geolog Lars Olsen.